Lastele
TAPI JA SÜNNIPÄEVATORT
MARCIN MORTKA
Felistella OÜ, 2017
Tere tulemast Sosinametsa!
Siin on hubane ja rahulik, kerge tuuleõhk mängleb iidse tamme lehtedes ja õhk on täis vaarikate lõhna. Viiking Tapil on sünnipäev ja tema loomadest sõbrad tahavad üllatada teda omatehtud tordiga. Kuid kõik ei lähe sugugi libedalt, sest sealsamas lähedal varitseb troll Jorru, kes tahab sõprade plaanid nurja ajada. Kuid loomulikult aitab sõprus loomakestel kõik takistused ja katsumused ületada.
Raamatus on kümme südantsoojendavat ja lõbusat lugu Tapist ja tema sõpradest. Nad on seiklushimulised ja alati abivalmid tegelased ning satuvad alatasa uskumatutesse olukordadesse. Tänu raamatu värvikatele, armsatele ja lustlikele illustratsioonidele ärkab Sosinamets ellu otse raamatulehekülgedel!
SEIKLUSED PARALLEELMAAILMAS
ILMAR TOMUSK
Tammerraamat, 2017
Rändurid on juba mitu korda käinud minevikus ja muutnud ajalugu. Nüüd on kvantfüüsika seaduste järgi ajas ja ruumis liikuvatel noortel lennukas plaan minna aastasse 1914, et ära hoida atentaat Austria troonipärijale Franz Ferdinandile ja sellega koos Esimene maailmasõda.
Algavad rändajate uued pöörased seiklused. Mängu tuleb Heisenbergi määramatuse printsiip, mis viib nad ootamatult paralleelmaailma, kus Eesti on endiselt okupeeritud.
Seal kohtuvad rändajad nii oma teisikute kui ka mitme kuulsusega, kelle kaasabil hakatakse paralleel-Eesti kurba ajalugu muutma.
KARTMATU VANAEMA ADEELE KOSMOSEREIS
AGNIESZKA STELMASZYK
Felistella OÜ, 2017
Miski pole võimatu!
Päris tõsiselt! Mari mõistab seda, kui tema täiesti eriline vanaema Adeele otsustab ehitada kosmoselaeva, nii et… Pst! Me ei saa ju kõike kohe välja rääkida! Ava raamat ja loe vanaema Adeele, tema lapselapse Mari ja vapra hane Linda uskumatutest seiklustest.
See on lugu kartmatust vanaema Adeelest, kes elab rannaäärses majas ja käib iga päev meres ujumas, olgu ilm milline tahes. See on lugu vanaemast, kes võtab ette toredaid retki oma vahva autoga, kui aga tuju tuleb, ja mitte ainult raamatukokku. See on lugu, mis kinnitab, et unistada tasub kindlasti!
FRANZI LOOD
CHRISTINE NÖSTLINGER
Kakaduu, 2017
Franzi elu pole sugugi kerge. Heledate inglilokkide, roosinupusuu ja piiksuva hääle tõttu peetakse teda ühtelugu tüdrukuks. Pealegi veel viieaastaseks. Ehkki tegelikult on ta kuuene. Õnneks on ta vähemalt taibukas ja väga vapper. Leidlikud ideed lausa tulvavad talle pähe...
Christine Nöstlinger (sündinud 1936.a Viinis) on tänapäeva lastekirjanduse üks edukamaid autoreid. Tema sulest on ilmunud üle saja raamatu. Nöstlingerile antud auhindade nimekiri on pikk. Muuhulgas on ta pälvinud Saksa lastekirjanduse auhinna (1973), Hans Christian Anderseni Medali (1984), Astrid Lindgreni mälestusauhinna ALMA (2003) ja Austria lastekirjanduse auhinna (2014).
ROTIBURGER
DAVID WALLIAMS
Tänapäev, 2017
Lugu, mis paneb su naerust kiljuma.
Zoel’l on päris palju põhjusi, et õnnetu olla. Tema kasuema Sheila on nii laisk, et tahab, et Zoe tema eest isegi ta nina nokiks. Tina Trotts, kohalik kiusaja, sülitab Zoe’le iga päev kolmekümne seitsmendalt korruselt pähe. Ja jubedal burgerimüüjal Burtil on hirmsad plaanid Zoe lemmiklooma, rott Hermanniga. Ma ei taha välja rääkida, mis hirmsad plaanid need on, aga võin öelda, et selle raamatu pealkiri on päris pirakas vihje ...
David Walliams on üks Inglismaa menukamaid lastekirjanikke. Ta raamatuid on tõlgitud kümnetesse keeltesse ja ainuüksi tema kodumaal müüdud miljoneid eksemplare. Eesti keeles on varem ilmunud Walliamsi raamatud „Gängstamemm” (2014), „Hirmus õudne hambaarst” (2015) ja „Jube tädi” (2016).
FÜÜBITS. TEADUSE JA TEHNIKA ESIMENE LUGEMIK HUVILISELE LAPSELE
MARE MÜÜRSEPP, HELI LUKNER
Tammerraamat, 2017
Füübits ehk siis FÜÜsika aaBITS on valminud koostöös paljude algklassilastega. Nad aitasid autoritel selgusele jõuda, mis on lastele huvitav ja mida nad tahavad teada.
UPPUNUD METS. AUSTRIA MUINASJUTUD
MILVI MARTINA PIIR
Tähepärg, 2017
Kaksteist Austria muinasjuttu räägivad eksinud mägilasest, upsakast emandast, tänulikust kuningast, õnnelikust viinamarjakasvatajast, heasüdamlikust tütarlapsest, vanasse mägikindlusesse peidetud varandusest, üle kallaste tõusnud jõest, nõiutud lossist, ahnusest ja tänulikkusest, uhkusest, headusest ja armastusest.
KAUNID MUINASJUTUD PISIPERELE
JULIETTE PARACHINI-DENY
Sinisukk, 2017
Raamat, kuhu on kogutud kõige kaunimad muinaslood, viib nii lugeja kui ka pisikese kuulaja seiklema imepärasesse muinasjutumaailma. Raamatus on kuus klassikalist muinasjuttu, mida põlvkond põlvkonna järel on lastele jutustatud: „Saabastega kass“, „Kuldkihar ja kolm karu“, „Kolm põrsakest“, „Inetu pardipoeg“, „Pöialpoiss“ ja „Punamütsike“. Tuntud muinaslugusid ilmestavad vahvad ja lastepärased illustratsioonid, mis panevad pisipere kujutlusvõime elavalt tööle.
SELLE MAA LAPS
VILVE AAVIK-VADI
Atlex, 2017
Raamat sisaldab 48 põnevat, õpetlikku ja rikkaliku sõnavaraga jutukest 2–7aastastele lastele, pakkudes mõnusat lugemist ka täiskasvanutele.
Ülesanded ja harjutused on seotud tänapäeva riikliku alushariduse õppekavaga ja sisaldavad olulisi teemasid: keskkond ja mina (kuulamine, kõnelemine, lugemine, kirjutamine); matemaatika ja võrdlemine; kunstitegevus ja loodus. Keskmesse on võetud ka sotsiaalsed teemad, näiteks tunded, viisakas käitumine, hoolitsemine ja armastus ning lugupidamine enda ja teiste vastu. Kõik need teemad rikastavad lapse loovust ja arendavad fantaasiat.
Piltide ja lugude juures on küsimused, lühiluuletused, vanasõnad, mõistatused ja nuputamisülesanded. Lugemissära lisavad fantastiliselt kaunid ja vahvad autori illustratsioonid, mida lapsed saavad ise värvida.